《湖居与仁先结邻赋呈四首 其四》
清代·俞明震

西湖天下奇，移步各殊形。传之画师稿，意匠存模型。

遂令游观客，颠倒遗性灵。老夫独迂怪，筑此背湖厅。

懒焚天竺香，不礼三潭星。编篱辟幽径，种竹可中亭。

南北两高峰，列几如罍瓶。霜天色黝黯，补以湖面青。

置身入閒冷，借景皆空冥。东邻有高士，避俗常独醒。

取舍定先我，隔篱呼与听。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。